
Τετάρτη, 14 Οκτωβρίου 2026
ΔΕΛΤΙΟ ΤΥΠΟΥ

Μηχανική βλάβη Ι/Φ σκάφους στην Πύλο – Εντοπισμός και διάσωση 60 αλλοδαπών στην Ιεράπετρα – Εντοπισμός 55 αλλοδαπών στους Καλούς Λιμένες – Παροχή συνδρομής σε Ι/Φ σκάφος στη Λίμνη – Σύλληψη αλλοδαπού στη Ρόδο – Τραυματισμός αλλοδαπής επιβάτιδας Ε/Π-Τ/Ρ πλοίου στο Πορτοχέλι

Τις απογευματινές ώρες χθες, ενημερώθηκε η Λιμενική Αρχή της Πύλου για μηχανική βλάβη ενός ιστιοφόρου (Ι/Φ) σκάφους σημαίας Ηνωμένου Βασιλείου με τρεις αλλοδαπούς (2 υπηκόους Ρωσίας και 1 Γερμανίας) επιβαίνοντες, στη θαλάσσια περιοχή 0,9 ν.μ. έξωθεν του όρμου Ναβαρίνου. Στο σημείο μετέβη το επιβατηγό-λάντζα «ΣΑΝΤΙΝΟ» Ν.Π. 34, με τη συνδρομή του οποίου το Ι/Φ κατέπλευσε με ασφάλεια στο λιμάνι της Πύλου, με τους επιβαίνοντές του καλά στην υγεία τους. Από το Λιμεναρχείο Πύλου, απαγορεύτηκε ο απόπλους του Ι/Φ σκάφους, μέχρι την προσκόμιση πιστοποιητικού αποκατάσταση της βλάβης από τον αρμόδιο νηογνώμονα. 
*****


Τις πρωινές ώρες χθες, ενημερώθηκαν οι Λιμενικές Αρχές της Σητείας και της Ιεράπετρας από το Ενιαίο Κέντρο Συντονισμού Έρευνας και διάσωσης (Ε.Κ.Σ.Ε.Δ.) για την ύπαρξη λέμβου με αλλοδαπούς επιβαίνοντες σε δυσχερή θέση στη θαλάσσια περιοχή 31 ν.μ. νότια της Ιεράπετρας. Άμεσα για την περιοχή απέπλευσε ένα Περιπολικό σκάφος Λ.Σ.-ΕΛ.ΑΚΤ., όπου εντόπισε και περισυνέλεξε συνολικά 60 αλλοδαπούς (56 άνδρες, 1 γυναίκα και 3 ανήλικοι), τους οποίους μετέφερε με ασφάλεια στο λιμάνι της Ιεράπετρας. Προανάκριση διενεργείται από το Λιμεναρχείο Σητείας.
*****


Τις μεσημβρινές ώρες χθες, ενημερώθηκε η Λιμενική Αρχή των Καλών Λιμένων για την ύπαρξη αλλοδαπών στη ξηρά, στην περιοχή της Ιεράς Μονής Κούδουμα του δήμου Γορτύνας. Στο σημείο μετέβησαν στελέχη της Λιμενικής Αρχής, όπου εντόπισαν 55 αλλοδαπούς (54 άνδρες και 1 γυναίκα), οι οποίοι μεταφέρθηκαν συνοδεία στελεχών του Τμήματος Αστυνομικών Επιχειρήσεων Ηρακλείου στο λιμάνι του Ηρακλείου. Προανάκριση διενεργείται από το Κεντρικό Λιμεναρχείο Ηρακλείου.
*****


Τις βραδινές ώρες χθες, ενημερώθηκε ο Λιμενικός Σταθμός της Λίμνης για παροχή συνδρομής σε ένα ιστιοφόρο (Ι/Φ) σκάφος σημαίας Νέας Ζηλανδίας με πέντε αλλοδαπούς επιβαίνοντες, στη θαλάσσια περιοχή της Λίμνης Ευβοίας, το οποίο αδυνατούσε να προσεγγίσει την ακτή λόγω των δυσμενών καιρικών συνθηκών. Στο σημείο μετέβησαν ένα Περιπολικό όχημα Λ.Σ.-ΕΛ.ΑΚΤ., καθώς και το σκάφος «ΜΑΡΚΕΛΟΣ ΣΤΑΡ» Ν. Λέρου 64, με τη συνδρομή των οποίων το Ι/Φ κατέπλευσε με ασφάλεια εντός του λιμένα. 
*****

Στη σύλληψη ενός 63χρονου αλλοδαπού (υπηκόου Τουρκίας) Κυβερνήτη ενός θαλαμηγού σκάφους σημαίας Ηνωμένου Βασιλείου προέβησαν, τις βραδινές ώρες χθες, στελέχη της Λιμενικής Αρχής της Ρόδου, για παράβαση του άρθρου 308 του Π.Κ. «Απλή σωματική βλάβη», στο λιμάνι Μανδρακίου Ρόδου. Συγκεκριμένα, μία 51χρονη αλλοδαπή (υπήκοος Τουρκίας) μέλος πληρώματος του ανωτέρω Θ/Γ, προέβη σε έγκληση κατά του 63χρονου, καθώς κατά δήλωσή της δέχτηκε σωματική επίθεση μετά από λογομαχία μεταξύ τους. Προανάκριση διενεργείται από το Κεντρικό Λιμεναρχείο Ρόδου.
*****

Τις βραδινές ώρες χθες, ενημερώθηκε η Λιμενική Αρχή του Πορτοχελίου για τον τραυματισμό μίας 63χρονης αλλοδαπής (υπηκόου Καναδά) επιβάτιδας ενός επιβατηγού-τουριστικού (Ε/Π-Τ/Ρ) πλοίου το οποίο ελλιμενιζόταν εντός ιδιωτικής μαρίνας Πορτοχελίου. Συγκεκριμένα, η 63χρονη τραυματίστηκε στην πλάτη μετά από ολίσθημά της σε κλίμακα εντός του πλοίου. Η τραυματίας διακομίστηκε με ασθενοφόρο όχημα του ΕΚΑΒ αρχικά στο Κέντρο Υγείας Κρανιδίου και ακολούθως στο Γενικό Νοσοκομείο Άργους για ιατρική περίθαλψη. 

